PMIndiaData/PMIndiaSum huggingface dataset:
प्रधानमंत्री ने किया अरुणाचल प्रदेश का दौरा, ईटानगर में सम्मेलन केंद्र का किया उद्घाटन

प्रधानमंत्री श्री नरेन्द्र मोदी ने आज अरुणाचल प्रदेश का दौरा किया और ईटानगर में एक समारोह में दोरजी खांडू स्‍टेट कन्वेंशन सेंटर का उद्घाटन किया। इस कन्वेंशन सेंटर में एक सभागार, एक सम्मेलन कक्ष और एक प्रदर्शनी कक्ष भी है। प्रधानमंत्री ने इस अवसर पर राज्य का सचिवालय भवन राष्ट्र को समर्पित भी किया और तोमोरीबा संस्थान के स्वास्थ्य और चिकित्सा विज्ञान अकादमिक ब्लॉक की आधारशिला रखी। इसके बाद एक उत्‍साहित जनसभा को संबोधित करते हुए, उन्होंने कहा कि वह अरुणाचल प्रदेश आकर और यहां के लोगों से मिलकर बहुत खुश हैं। उन्होंने कहा कि अधिकांश प्रमुख विभाग नए सचिवालय में है, जिससे दूर-दराज के गांवों से यहां आने वाले लोगों के लिए आसानी होती है, इससे समन्‍वय और सुविधा दोनों में इजाफा होता है। ईटानगर में कन्वेंशन सेंटर के उद्घाटन पर प्रसन्‍नता व्‍यक्‍त करते हुए प्रधानमंत्री ने कहा कि‍ यह केवल एक भवन ही नहीं अपितु इससे भी कहीं ज्‍यादा है। यह एक ऐसा जीवंत केंद्र है जो अरुणाचल प्रदेश की जनआकांक्षाओं को बढाने में मदद करेगा। उन्होंने कहा कि सम्मेलनों और सांस्कृतिक गतिविधियों के जरिए सरकारी अधिकारियों और निजी कंपनियों को इनमें भागीदार बनाया जा सकेगा। उन्होंने कहा कि वह व्यक्तिगत रूप से लोगों को यह सुझाव देंगे कि‍ वे अरुणाचल प्रदेश जाएं और नए कन्वेंशन सेंटर का इस्‍तेमाल महत्वपूर्ण बैठकें आयोजित करने के लिए करें। उन्होंने इस अवसर पर पूर्वोत्तर परिषद की बैठक में हिस्‍सा लेने के लिए की गयी शिलांग की अपनी पिछली यात्रा का स्‍मरण करते हुए कहा कि‍ इस दौरान सिक्किम में कृषि से संबंधित एक महत्वपूर्ण बैठक भी हुई थी। प्रधानमंत्री ने कहा कि केन्द्रीय मंत्री और केंद्र सरकार के अधिकारी पूर्वोत्‍तर क्षेत्र का नियमित रूप से दौरा करते हैं। स्वास्थ्य क्षेत्र के बारे में बोलते हुए, प्रधानमंत्री ने कहा कि इस क्षेत्र में मानव संसाधन विकास, बुनियादी ढांचे, औरआधुनिक प्रौद्योगिकी के इस्‍तेमाल पर ध्यान केंद्रित करने की आवश्यकता है। उन्होंने कहा कि केंद्र सरकार राष्ट्र के सभी भागों में मेडिकल कॉलेज बनाने की दिशा में काम कर रही है। उन्होंने कहा कि यह इसलिए है क्योंकि, जब किसी विशेष क्षेत्र में कोई अध्ययन करता है, तो वह स्थानीय स्वास्थ्य चुनौतियों से ज्‍यादा बेहतर तरीके से परिचित हो जाता है। प्रधानमंत्री ने कहा कि स्वास्थ्य सेवाएं सस्‍ती और गुणवत्ता युक्‍त होनी चाहिए। उन्होंने कहा कि स्टेंटों की कीमतें नीचे लाई गई हैं ताकि गरीब और मध्यवर्गीय परिवारों को इसका फायदा मिल सके। उन्होंने कहा कि आयुष्‍मान भारत योजना सस्ती और गुणवत्‍ता वाली स्वास्थ्य सेवाएं उपलब्‍ध कराने में महत्वपूर्ण भूमिका निभाएगी। प्रधानमंत्री ने राज्य में अच्छे काम के लिए अरुणाचल प्रदेश के मुख्यमंत्री श्री पेमा खांडू को बधाई दी। उन्होंने कहा कि मुख्यमंत्री ने 2027 में अरुणाचल प्रदेश का स्‍वरूप कैसा हो इसके लिए एक बेहतरीन रोडमैप तैयार किया है। उन्होंने कहा कि इसे तैयार करने में सिर्फ अधिकारियों ही नहीं बल्कि जीवन के सभी क्षेत्रों से जुडे लोगों के सुझाव शामिल किए गए हैं।
प्रधानमंत्री ने ‘ईद-उल-अजहा’ के अवसर पर देशवासियों को बधाई दी

प्रधानमंत्री श्री नरेन्‍द्र मोदी ने ‘ईद-उल-अजहा’ के अवसर पर देशवासियों को बधाई दी है। प्रधानमंत्री ने एक ट्वीट में कहा, ‘‘ईद मुबारक! ‘ईद-उल-अजहा’ पर बधाई। मैं यह मंगल-कामना करता हूं कि यह दिन हमें एक न्याययुक्त, सामंजस्यपूर्ण और समावेशी समाज बनाने के लिए प्रेरित करे। समाज में भाईचारे एवं करुणा की भावना और भी अधिक जागृत हो।’’
G20 शिखर सम्मेलन, सत्र 1: ‘वैश्विक अर्थव्यवस्था और वैश्विक स्वास्थ्य‘ में प्रधानमंत्री का संबोधन

Excellencies, कोरोना वैश्विक महामारी से लड़ने के लिए हमने One Earth- One Health का विजन विश्व के सामने रखा है। भविष्य में ऐसे किसी भी संकट से निपटने के लिए, ये विजन विश्व की बहुत बड़ी ताकत बन सकता है। Excellencies, फार्मेसी ऑफ द वर्ल्ड की भूमिका निभाते हुए, भारत ने 150 से ज्यादा देशों को दवाइयां पहुंचाई।इसके साथ-साथ हमने वैक्सीन रिसर्च और मैन्यूफैक्चरिंग बढ़ाने में भी अपनी पूरी ताकत लगा दी। बहुत कम समय में, हम भारत में एक बिलियन से अधिक वैक्सीन डोज लगा चुके हैं। दुनिया की one sixth आबादी में संक्रमण को नियंत्रित करके भारत ने विश्व को भी सुरक्षित करने में अपना योगदान दिया है, और virus के further म्यूटेशन की संभावना को भी कम किया है। Excellencies, इस महामारी ने पूरी दुनिया को भरोसेमंद सप्लाई चेन की जरूरत के प्रति सतर्क किया है। इस स्थिति में भारत, एक विश्वसनीय मैन्यूफैक्चरिंग हब के तौर पर उभरा है। इसके लिए भारत ने bold economic reforms को नई गति दी है। हमने cost of doing business को बहुत कम किया है और हर स्तर पर Innovation बढ़ाया है।मैं G-20 देशों को आमंत्रित करता हूँ, कि अपनी इकनोमिक रिकवरी और सप्लाई चेन diversification में भारत को अपना भरोसेमंद पार्टनर बनाएं। Excellencies, संभवत: जीवन का कोई पहलू ऐसा नहीं है जिसमें कोविड की वजह से Disruptions ना आए हों। ऐसी विकट परिस्थिति में भी भारत के IT-BPO सेक्टर ने एक सेकेंड की भी रुकावट नहीं आने दी, राउंड-द-क्लॉक काम करके पूरे विश्व को सपोर्ट किया। मुझे खुशी होती है, जब मुलाकातों के दौरान आप जैसे नेता, इसकी प्रशंसा करते हैं कि भारत ने किस तरह एक Trusted Partner की भूमिका निभाई है।ये हमारी युवा पीढ़ी को भी नए उत्साह से भरता है।और ये इसलिए हुआ, क्योंकि भारत ने बिना समय गंवाएं, work-from anywhere से जुड़े अभूतपूर्व Reforms किए। Excellencies, ग्लोबल फाइनेंसियल आर्किटेक्चर को अधिक ‘fair बनाने के लिए 15 परसेंट, मिनिमम कोर्पोरेट टैक्स Rate, एक महत्वपूर्ण कदम साबित होगा। मैंने खुद 2014 में G-20 की बैठक में इसका सुझाव दिया था। मैं G-20 का आभार व्यक्त करता हूं कि उसने इस दिशा में ठोस प्रगति की है। आर्थिक recovery के लिए अंतर-राष्ट्रीय आवाजाही बढ़ाना आवश्यक है। इसके लिए हमें अलग-अलग देशों के वैक्सीन सर्टिफिकेट्स की परस्पर मान्यता सुनिश्चित करनी ही होगी। Excellencies, भारत अपने वैश्विक दायित्वों को लेकर हमेशा गंभीर रहा है। मैं आज जी-20 के इस मंच पर, आप सभी को ये बताना चाहता हूं कि भारत की तैयारी, अगले वर्ष विश्व के लिए 5 billion vaccine doses से भी अधिक के उत्पादन की है। भारत के इस कमिटमेंट से कोरोना के वैश्विक संक्रमण को रोकने में बहुत बड़ी मदद मिलेगी। इसलिए, ये आवश्यक है कि WHO द्वारा भारतीय vaccines को शीघ्र मान्यता दी जाए। धन्यवाद।
प्रधानमंत्री श्री नरेन्द्र मोदी और ऑस्ट्रेलिया के प्रधानमंत्री माननीय स्कॉट मॉरिसन ने भारत – ऑस्ट्रेलिया दूसरा वर्चुअल शिखर सम्मेलन का आयोजन किया

प्रधानमंत्री श्री नरेन्द्र मोदी और ऑस्ट्रेलिया के प्रधानमंत्री माननीय स्कॉट मॉरिसन ने आज भारत-ऑस्ट्रेलिया दूसरा वर्चुअल शिखर सम्मेलन का आयोजन किया। इस शिखर सम्मेलन के दौरान उन्होंने दोनों देशों के बीच बहुआयामी संबंधों की समीक्षा की और क्षेत्रीय एवं वैश्विक विकास के बारे में विचारों का आदान-प्रदान किया। शिखर सम्मेलन की शुरुआत में, प्रधानमंत्री श्री मोदी ने न्यू साउथ वेल्स और क्वींसलैंड में भीषण बाढ़ के कारण हुई तबाही और इसके परिणामस्वरूप हुई जानमाल की क्षति पर अपनी संवेदना व्यक्त की। दोनों नेताओं ने जून 2020 में पहले वर्चुअल शिखर सम्मेलन के दौरान स्थापित व्यापक रणनीतिक साझेदारी के तहत हुई प्रगति पर संतोष व्यक्त किया। प्रधानमंत्री श्री मोदी ने आपसी संबंधों के बढ़ते हुए दायरे पर संतोष व्यक्त किया। संबंधों के इस बढ़ते हुए दायरे में अब व्यापार एवं निवेश, रक्षा एवं सुरक्षा, शिक्षा एवं नवाचार, विज्ञान एवं प्रौद्योगिकी, महत्वपूर्ण खनिजों, जल प्रबंधन, नवीन एवं नवीकरणीय ऊर्जा प्रौद्योगिकी, कोविड-19 से संबंधित अनुसंधान आदि जैसे विविध क्षेत्रों को शामिल किया गया है। प्रधानमंत्री मोदी ने माननीय स्कॉट मॉरिसन को 29 प्राचीन कलाकृतियों को भारत को लौटाने की विशेष पहल के लिए धन्यवाद दिया। इन कलाकृतियों में सदियों पुरानी मूर्तियां, चित्रकला एवं तस्वीरें शामिल हैं, जिनमें से कई 9वीं-10वीं शताब्दी की हैं और उनका संबंध भारत के विभिन्न हिस्सों से है। इन कलाकृतियों में 12वीं सदी के चोल कांस्य, राजस्थान की 11वीं-12वीं सदी की जैन मूर्तियां, गुजरात की 12वीं-13वीं सदी की बलुआ पत्थर से निर्मित देवी महिषासुरमर्दिनी, 18वीं-19वीं सदी की चित्रकारी और शुरुआती दौर की जिलेटिन चांदी की तस्वीरें शामिल हैं। प्रधानमंत्री मोदी ने कोविड-19 महामारी के दौरान ऑस्ट्रेलिया में भारतीय छात्रों सहित भारतीय समुदाय की देखभाल करने के लिए प्रधानमंत्री मॉरिसन को धन्यवाद दिया। दोनों नेताओं ने साझे मूल्यों और समान हितों वाले सहयोगी लोकतंत्र के रूप में दोनों देशों के बीच बढ़ते रणनीतिक जुड़ाव की भी सराहना की, जिसमें एक स्वतंत्र, खुला, समावेशी और समृद्ध भारत – प्रशांत क्षेत्र शामिल है। इस अवसर पर गहन व्यापक रणनीतिक साझेदारी के विभिन्न पहलुओं को शामिल करते हुए एक संयुक्त वक्तव्य जारी किया गया। दोनों पक्ष व्यापक रणनीतिक साझेदारी के तहत दोनों प्रधानमंत्रियों के बीच वार्षिक शिखर बैठक आयोजित करने पर भी सहमत हुए और इस प्रकार द्विपक्षीय संबंधों में एक विशेष आयाम जुड़ गया।
प्रधानमंत्री ने आंध्र प्रदेश के मुख्यमंत्री से राज्य के कुछ हिस्सों में भारी बारिश से जुड़े हालात के बारे में बात की

प्रधानमंत्री श्री नरेन्‍द्र मोदी ने आंध्र प्रदेश के मुख्‍यमंत्री श्री वाई एस जगन मोहन रेड्डी से राज्‍य के कुछ हिस्‍सों में भारी वर्षा से जुड़े हालात के बारे में बात की। श्री मोदी ने केंद्र सरकार की ओर से हरसंभव मदद का आश्वासन दिया है। प्रधानमंत्री ने एक ट्वीट में कहा; ‘आंध्र प्रदेश के मुख्यमंत्री @ysjagan Garu से राज्य के कुछ हिस्सों में भारी बारिश से जुड़े हालात के बारे में बात की। केंद्र सरकार की ओर से हरसंभव मदद का आश्वासन दिया। मैं सभी लोगों के सुरक्षि‍त और सलामत रहने के लिए प्रार्थना करता हूं।’
प्रधानमंत्री ने डेटा सोनिफिकेशन के जरिए यूपीआई और डिजिटल भुगतान के समस्‍त आंकड़ों को बयां करने के लिए आईआईपी की सराहना की

प्रधानमंत्री श्री नरेन्द्र मोदी ने डेटा सोनिफिकेशन के जरिए लेन-देन की गई रकम की धुन के माध्‍यम से डिजिटल भुगतान और यूपीआई के आंकड़ों को बयां करने के लिए ‘इंडिया इन पिक्सल्स (आईआईपी)’ की सराहना की है। ‘इंडिया इन पिक्सल्स (आईआईपी)’ के एक ट्वीट पर अत्‍यंत प्रसन्‍नता व्‍यक्‍त करते हुए प्रधानमंत्री ने कहा; ‘‘मैं यूपीआई और डिजिटल भुगतान के बारे में अक्सर बात करता हूं, लेकिन आपने इन आंकड़ों को प्रभावकारी ढंग से बयां करने के लिए डेटा सोनिफिकेशन के जरिए लेन-देन की गई रकम की धुन का उपयोग जिस तरह से किया है वह वाकई मुझे काफी पसंद आया। अत्‍यंत रोचक, प्रभावशाली और स्पष्ट रूप से सूचनात्मक!’’
प्रधानमंत्री ने जम्‍मू – कश्‍मीर में बाढ़ के कारण हुई जान-माल की हानि पर शोक व्‍यक्‍त किया

प्रधानमंत्री श्री नरेंद्र मोदी ने जम्‍मू – कश्‍मीर राज्‍य में बाढ़ के कारण हुई जान-माल की हानि पर शोक व्‍यक्‍त किया। उन्‍होंने प्रधानमंत्री राष्‍ट्रीय राहत कोष से प्रत्‍येक मृ‍तक के उत्‍तराधिकारी को दो लाख रूपये और गंभीर रूप से घायल प्रत्‍येक व्‍यक्ति को पचास हजार रूपये की राशि मंजूर की है।
प्रधानमंत्री ने मन की बात के लिए विचार आमंत्रित किए

प्रधानमंत्री श्री नरेन्द्र मोदी ने 31 जुलाई, 2022 को सुबह 11 बजे प्रसारित होने वाले मन की बात के आगामी एपिसोड के लिए लोगों से विचार और सुझाव आमंत्रित किये हैं। विचारों को मायगॉव, नमो ऐप पर साझा किया जा सकता है या 1800-11-7800 नंबर डायल करके संदेश रिकॉर्ड किये जा सकते हैं। मायगॉव आमंत्रण को साझा करते हुए, प्रधानमंत्री ने ट्वीट किया; "क्या आपके पास इस महीने के मन की बात कार्यक्रम के लिए इनपुट हैं, जो 31 तारीख को प्रसारित होगा? मैं उन्हें सुनने के प्रति आशान्वित हूं … उन्हें मायगॉव या नमो ऐप पर साझा करें। 1800-11-7800 डायल करके अपना संदेश रिकॉर्ड करें। एमजी/एएम/जेके
प्रधानमंत्री का अपनी उज्बेकिस्तान यात्रा से पहले प्रस्थान वक्‍तव्‍य

मैं उज्बेकिस्तान के राष्ट्रपति महामहिम श्री शावकत मिर्जियोयेव के आमंत्रण पर शंघाई सहयोग संगठन (एससीओ) के राष्ट्राध्यक्षों की परिषद की बैठक में भाग लेने के लिए समरकंद का दौरा करूंगा। एससीओ शिखर सम्मेलन में, मैं सामयिक, क्षेत्रीय एवं अंतरराष्ट्रीय मुद्दों, एससीओ के विस्तार और संगठन के भीतर बहुआयामी एवं पारस्परिक रूप से लाभकारी सहयोग को और गहरा बनाने के बारे में विचारों का आदान-प्रदान करने के लिए उत्सुक हूं। उज़्बेक अध्यक्षता के तहत व्यापार, अर्थव्यवस्था, संस्कृति और पर्यटन के क्षेत्रों में आपसी सहयोग के बारे में कई निर्णय लिए जाने की संभावना है। मैं समरकंद में राष्ट्रपति मिर्जियोयेव से मिलने के लिए भी उत्सुक हूं। मैं 2018 में उनकी भारत यात्रा को याद करता हूं। उन्होंने 2019 में वाइब्रेंट गुजरात समिट में भी सम्मानित अतिथि के रूप में भाग लिया था। इसके अलावा, मैं शिखर सम्मेलन में भाग लेने वाले कुछ अन्य नेताओं के साथ द्विपक्षीय बैठकें करूंगा।
प्रधानमंत्री ने कानपुर में ट्रैक्टर-ट्रॉली दुर्घटना में हुई  लोगों की मृत्यु पर शोक व्यक्त किया

प्रधानमंत्री श्री नरेन्द्र मोदी ने आज कानपुर में ट्रैक्टर-ट्रॉली दुर्घटना में हुई लोगों की मृत्यु पर शोक व्यक्त किया है। उन्होंने प्रत्येक मृतक के परिजन को पीएमएनआरएफ से दो लाख रुपये की अनुग्रह राशि देने की घोषणा भी की। घायलों को 50,000 रुपये दिए जायेंगे। प्रधानमंत्री कार्यालय ने ट्वीट किया: “कानपुर में हुई ट्रैक्टर-ट्रॉली दुर्घटना से व्यथित हूं। मेरी संवेदनाएं उन सभी लोगों के साथ हैं जिन्होंने अपनों को खोया है। मैं ईश्वर से घायलों के शीघ्र स्वस्थ होने की प्रार्थना करता हूं। स्थानीय प्रशासन प्रभावितों को हरसंभव सहायता प्रदान कर रहा है “प्रत्येक मृतक के परिजन को पीएमएनआरएफ से दो लाख रुपये की अनुग्रह राशि का भुगतान किया जाएगा। घायलों को 50,000 रुपये दिए जाएंगे
अमरीका-भारत सामरिक साझेदारी मंच के अध्यक्ष श्री जॉन चैम्बर्स ने प्रधानमंत्री से मुलाकात की

अमरीका-भारत सामरिक साझेदारी मंच के अध्यक्ष श्री जॉन चैम्बर्स ने आज गांधीनगर में प्रधानमंत्री श्री नरेन्द्र मोदी से मुलाकात की। प्रधानमंत्री ने उनके साथ अपनी पिछली बैठकों को याद किया तथा भारत और अमरीका के बीच बढ़ते आपसी व्यापार और आर्थिक संबंधों का स्वागत किया। उन्होंने भारत और अमरीका के बीच समन्वय बढ़ने और सामरिक साझेदारी के सशक्त होने का उल्‍लेख किया। प्रधानमंत्री ने भारत के विनिर्माण क्षेत्र में अमरीका के अधिक निवेश का स्वागत किया और अमरीकी कम्पनियों को ‘मेक इन इंडिया’ के लिए संभावनाएं तलाशने हेतु आमंत्रित किया।
प्रधानमंत्री ने अरुणाचल प्रदेश की बहनों को तमिल देशभक्ति गीत गाते हुए देखकर प्रसन्नता व्यक्त की

प्रधानमंत्री श्री नरेन्द्र मोदी ने अरुणाचली बहनों को सुब्रमण्य भारती द्वारा रचित तमिल देशभक्ति गीत गाते हुए देखकर प्रसन्नता व्यक्त की है। अपने एक ट्वीट में, प्रधानमंत्री ने कहा: “मैं यह देखकर प्रसन्न और गौरवान्वित महसूस कर रहा हूं। तमिल में गाकर ‘एक भारत, श्रेष्ठ भारत’ की भावना को आगे बढ़ाने के लिए अरुणाचल प्रदेश की हमारी युवा शक्ति के इन चमकते सितारों का अभिनन्दन।”
प्रधानमंत्री कल स्‍कूली बच्‍चों के साथ संवाद करेंगे

प्रधानमंत्री श्री नरेन्‍द्र मोदी कल, शिक्षक दिवस की पूर्व संध्‍या पर स्‍कूली बच्‍चों के साथ संवाद करेंगे। नई दिल्‍ली में माणेकशॉ हॉल में आयोजित कार्यक्रम में, हॉल में उपस्थित बच्‍चों के अतिरिक्‍त देशभर के नौ राज्‍यों के बच्‍चे सम्मिलित होंगे, जो वीडियो कांफ्रेंसिंग के माध्‍यम से इस बातचीत में हिस्‍सा लेंगे। यह बातचीत सुबह 10 बजे प्रारंभ होगी और इसके करीब 90 मिनट तक चलने की संभावना है। प्रधानमंत्री, डॉ. सर्वपल्‍ली राधाकृष्‍णन के सम्‍मान में एक स्‍मारक सिक्‍का भी जारी करेंगे और कला उत्‍सव वेबसाइट लांच करेंगे। कला उत्‍सव, देश में माध्‍यमिक स्‍तर के स्‍कूली छात्रों की कलात्‍मक प्रतिभा को प्रोत्‍साहन देने और उसके प्रदर्शन के माध्‍यम से शिक्षा में कला को बढ़ावा देने की दिशा में मानव संसाधन विकास मंत्रालय की एक पहल है। इस अवसर पर केंद्रीय मानव संसाधन विकास मंत्री श्रीमती स्मृति जुबिन ईरानी और राज्‍य मंत्री श्री उपेन्‍द्र कुशवाहा, श्री राम शंकर कथेरिया और श्री जयंत सिन्‍हा भी उपस्थित थे।
भारतीय रिजर्व बैंक और सेंट्रल बैंक ऑफ युनाइटेड अरब अमीरात के बीच मुद्रा विनिमय समझौते के बारे में सहयोग से संबंधित सहमति पत्र पर हस्‍ताक्षर

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल की बैठक में आज भारतीय रिजर्व बैंक और सेंट्रल बैंक ऑफ युनाइटेड अरब अमीरात के बीच मुद्रा विनिमय समझौते के बारे में सहयोग से संबंधित सहमति पत्र पर फरवरी, 2016 में हुये हस्‍ताक्षर को पूर्वव्‍यापी स्‍वीकृति प्रदान की गई। इस सहमति पत्र में इस बात की प्रतिबद्धता व्‍यक्‍त की गई है कि भारतीय रिजर्व बैंक और सेंट्रल बैंक ऑफ युनाइटेड अरब अमीरात तकनीकी विचार विमर्श के बाद, संबंधित सरकारों की सहमति से परस्‍पर सहमत नियम और शर्तों के आधार पर द्विपक्षीय मुद्रा विनिमय समझौते पर हस्‍ताक्षर करने के बारे में विचार करेंगे। सहमति पत्र भारत और संयुक्‍त अरब अमीरात के बीच निकट आर्थिक संबंधों एवं सहयोग को और भी मजबूती प्रदान करेगा। इस विनिमय समझौते से आपसी व्‍यापार का स्‍थानीय मुद्राओं में इनवॉइस बनाने में सहायता मिलने की भी संभावना है।
मंत्रिमंडल ने भारत और श्रीलंका के बीच चिकित्सा की परंपरागत प्रणालियों और होम्योपैथी में सहयोग के लिए एमओयू को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत सरकार के आयुष मंत्रालय और श्रीलंका की लोकतांत्रिक, समाजवादी एवं गणतांत्रिक सरकार के स्वास्थ्य, पोषण एवं स्वदेशी चिकित्सा मंत्रालय के बीच चिकित्सा एवं होम्योपैथी की परंपरागत प्रणालियों में सहयोग के लिए समझौतो ज्ञापन (एमओयू) पर हस्ताक्षर करने के लिए अपनी सहमति प्रदान की है। इस प्रस्तावित एमओयू पर हस्ताक्षर होने से परंपरागत चिकित्सा और होम्योपैथी के क्षेत्रों में दोनों देशों के बीच द्विपक्षीय सहयोग बढ़ेगा। यह दोनों देशों की साझा सांस्कृतिक विरासत को ध्यान में रखते हुए दोनों देशों के लिए अत्यंत महत्वपूर्ण सिद्ध होगा। इसमें अतिरिक्त वित्तीय बाधाएं शामिल नहीं हैं। अनुसंधान, प्रशिक्षण पाठ्यक्रमों, सम्मेलनों / बैठकों के संचालन के लिए आवश्यक वित्तीय संसाधनों को आयुष मंत्रालय के विद्यमान आबंटित बजट एवं विद्यमान योजनाओं से पूरा किया जाएगा। दोनों देशों द्वारा सहमति पत्रों पर हस्ताक्षर होने के तुरंत पश्चात् , दोनों देशों की तरफ से कार्यक्रम शुरु कर दिए जाएंगे। दोनों देशों के बीच शुरू की गई पहलें हस्ताक्षर किए गए एमओयू की शर्तों के अनुसार होगी और यह एमओयू के संचालनात्मक रहने तक निरंतर प्रक्रिया रहेगी। पृष्ठभूमि भारत चिकित्सकीय पौधों सहित परंपरागत चिकित्सा की सुविकसित प्रणाली से संपन्न देश है, जो वैश्विक स्वास्थ्य परिदृश्य में अभूतपूर्व संभावना रखता है। परंपरागत चिकित्सा प्रणाली के क्षेत्र में श्रीलंका का भी सुदीर्घ इतिहास है। आयुर्वेद, सिद्ध और यूनानी, योग एवं नेचुरोपैथी एवं होम्योपैथी श्रीलंका में स्वास्थ्य देखभाल की विद्यमान महत्वपूर्ण परंपरागत प्रणालियां हैं। आयुर्वेद, सिद्ध और यूनानी चिकित्सा पद्धतियों के क्षेत्र में दोनों देश साझा संस्कृति रखते हैं। इसके अलावा, दोनों देशों में विशेष रूप से उष्ण कटिबंधीय क्षेत्र में पाए जाने वाले अनेक चिकित्सकीय पौधे हैं जो दोनों देशों की एक समान भौगोलिक-जलवायु कारकों के कारण एक समान हैं। भारत और श्रीलंका में अनेक साझा सांस्कृतिक, ऐतिहासिक, भाषाई और साहित्यिक समानताएं विद्यमान हैं। दोनों देशों की साझा सांस्कृतिक और सभ्यता की विरासत और दोनों देशों के नागरिकों के बीच विस्तृत जनसंवाद दोनों देशों के बीच बहुत सक्रिय भागीदारी और सौहार्द्रपूर्ण द्विपक्षीय संबंधों का निर्माण करने के लिए सुदृढ़ आधार प्रदान करती हैं। आयुष मंत्रालय ने चिकित्सा की भारतीय प्रणालियों को वैश्विक रूप से प्रचारित करने के अपने अधिदेश के एक भाग के रूप में 11 देशों के साथ एमओयू पर हस्ताक्षर करके प्रभावी कदम उठाए हैं। इसमें परंपरागत चिकित्सा के क्षेत्र में सहयोग के लिए चीन गणराज्य का परंपरागत चीनी चिकित्सा राज्य प्रशासन (एसएटीसीएम), मलेशिया सरकार, त्रिनिदाद और टोबैगो गणराज्य सरकार का स्वास्थ्य मंत्रालय, हंगरी सरकार के मानव संसाधन विकास मंत्रालय, बांग्लादेश गणराज्य का परिवार एवं स्वास्थ्य कल्याण मंत्रालय, नेपाल सरकार का स्वास्थ्य एवं जनसंख्या मंत्रालय, मॉरिशस सरकार का स्वास्थ्य एवं गुणवत्ता पूर्ण जीवन मंत्रालय, मंगोलिया सरकार का स्वास्थ्य एवं खेलकूद मंत्रालय, तुर्कमेनिस्तान सरकार का स्वास्थ्य एवं चिकित्सा उद्योग मंत्रालय, मयांमार सरकार का स्वास्थ्य एवं खेलकूद मंत्रालय, जर्मनी संघीय गणराज्य के संघीय स्वास्थ्य मंत्रालय के साथ संयुक्त घोषणा शामिल हैं।
स्टैंड अप इंडिया की छठी वर्षगांठ पर प्रधानमंत्री ने भारत की उद्यमिता ऊर्जा के महत्‍व को रेखांकित किया

प्रधानमंत्री श्री नरेन्द्र मोदी ने स्टैंड अप इंडिया पहल को, भारत की उद्यमिता ऊर्जा को रचनात्मक स्वरूप देने के प्रयासों का एक हिस्सा कहा है। आज स्टैंड अप इंडिया पहल के 6 साल पूरे हो गए हैं। प्रधानमंत्री ने ट्वीट किया: "भारत उद्यमिता ऊर्जा से परिपूर्ण है और स्टैंड अप इंडिया पहल, आगे की प्रगति और समृद्धि को दिशा देने के लिए इस मनोभाव को रचनात्मक स्वरूप देने के प्रयासों का एक हिस्सा है।" एमजी/एएम/जेके/एसएस
मंत्रिमंडल ने भारत और मलेशिया के बीच कंपनी सचिव के क्षेत्र में परस्‍पर सहयोग के समझौते को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत और मलेशिया के बीच कंपनी सचिव के क्षेत्र में परस्‍पर सहयोग के समझौते पत्र पर हस्‍ताक्षर करने की मंजूरी दी है। इसका उद्देश्‍य दोनों देशों के कंपनी सचिवों के अभ्‍यास और सम्‍मान के स्‍तर को बढ़ाना तथा एशिया-प्रशांत क्षेत्र में कंपनी सचिवों के आवागमन की बेहतर सुविधा प्रदान करना है। बिन्‍दुवार ब्‍यौरा भारत कंपनी सचिव संस्‍थान (आईसीएसआई) और मलेशियन एसोसिएशन ऑफ कंपनी सेक्रेटरीज़ (एमएसीएस) के बीच समझौते का उद्देश्‍य दोनों देशों के कंपनी सचिवों के अभ्‍यास और सम्‍मान के स्‍तर को बढ़ाना तथा एशिया-प्रशांत क्षेत्र में कंपनी सचिवों के आवागमन की सुविधा प्रदान करना है। पृष्‍ठभूमि भारत कंपनी सचिव संस्‍थान (आईसीएसआई) संसद द्वारा पारित अधिनियम, कंपनी सचिव अधिनियम, 1980 (अधिनियम संख्‍या 56, 1980) के अंतर्गत गठित एक वैधानिक निकाय है। इसका उद्देश्‍य भारत में कंपनी सचिव के पेशे को विकसित करना और इसका नियमन करना है। मलेशियन एसोसिएशन ऑफ कंपनी सेक्रेटरीज़ (एमएसीएस) कंपनी सचिवों का एक निकाय है, जिसका उद्देश्‍य मलेशिया में कंपनी सचिवों की प्रतिष्‍ठा और कार्य कुशलता को बेहतर बनाना है।
दीन दयाल उपाध्याय ग्राम ज्योति योजना

प्रधानमंत्री श्री नरेन्द्र मोदी की अध्यक्षता में मंत्रीमंडल की बैठक में दीनदयाल उपाध्याय ग्राम ज्योति योजना (डीडीयूजीजेवाई) को प्रारंभ करने को आज अनुमति दी गई। इस योजना के तहत ग्रामीण क्षेत्रों में कृषि और गैर-कृषि उपभोक्ताओं को विवेकपूर्ण तरीके से विद्युत आपूर्ति सुनिश्चित करना सुलभ बनाने के लिए कृषि और गैर–कृषि फीडर सुविधाओं को अलग –अलग किया जाएगा। इसके साथ ही ग्रामीण क्षेत्रों में वितरण और उप – पारेषण प्रणाली को मजबूत किया जाएगा जिसमें वितरण ट्रांसफार्मर, फीडर और उपभोक्‍ताओं के लिए मीटर लगाना सम्मिलित होगा। योजना के अंतर्गत दोनों घटकों की कुल अनुमानित लागत 43,033 करोड़ रूपये है जिसमें पूरे क्रियान्‍वयन अवधि के लिए भारत सरकार द्वारा 33,453 करोड़ रूपये की बजट सहायता भी शामिल है। आर्थिक मामलों की मंत्रिमंडलीय समिति (सीसीईए) द्वारा अगस्‍त 2013 में स्‍वीकृत ग्रामीण विद्युतीयकरण से संबंधित शेष कार्य के लिए वर्तमान में 12वीं और 13वीं पंचवर्षीय योजनाओं के अंतर्गत आरजीजीवीवाई के चल रहे कार्यों को दीनदयाल उपाध्‍याय ग्राम ज्‍योति योजना में सम्मिलित किया जाएगा। इस कार्य के लिए आर्थिक मामलों की मंत्रिमंडलीय समिति ने 39,275 करोड़ रूपये की लागत को मंजूरी दी है, जिसमें 35,477 करोड़ रूपये की बजट सहायता भी शामिल है। 43,033 करोड़ रूपये के कुल प्रावधान के अतिरिक्‍त परिव्‍यय राशि भी दीनदयाल उपाध्‍याय ग्राम ज्‍योति योजना में सम्मिलित जाएगी। दीनदयाल उपाध्‍याय ग्राम ज्‍योति योजना से ग्रामीण क्षेत्रों में विद्युत वितरण की अवधि में सुधार होगा। इसके साथ ही अधिक मांग के समय में लोड में कमी, उपभोक्‍ताओं को मीटर के अनुसार खपत पर आधारित बिजली बिल में सुधार और ग्रामीण क्षेत्रों में बिजली की अधिक सुविधा दी जा सकेगी। परियोजनाओं को अनुमति देने की प्रक्रिया शीघ्र ही प्रारम्‍भ होगी। अनुमति मिलने के बाद परियोजनाओं को पूरा करने के लिए राज्‍यों की वितरण कंपनियों और वितरण विभाग को ठेके दिए जाएंगे। ठेके देने की अवधि से 24 महीने के भीतर परियोजनाओं को पूरी किया जाना चाहिए।
प्रधानमंत्री कल युवा अन्‍वेषकों और स्‍टार्ट-अप उद्यमियों के साथ संवाद करेंगे

प्रधानमंत्री श्री नरेन्‍द्र मोदी कल युवा अन्‍वेषकों और स्‍टार्ट-अप उद्यमियों के साथ संवाद करेंगे। प्रधानमंत्री ने कहा, ‘कल प्रात: 9:30 बजे मैं स्‍टार्ट-अप्‍स और नवाचार जगत के युवाओं के साथ रोमांचक संवाद में भाग लूंगा। इस संवाद के दौरान हमें उन युवा अन्‍वेषकों के साथ सीधे संवाद करने का अद्भुत अवसर मिलेगा जिन्‍होंने स्‍टार्ट-अप उद्यमियों के रूप में उत्‍कृष्‍टता हासिल की है। भारत स्‍टार्ट-अप्‍स और नवाचार के एक हब के रूप में उभर कर सामने आया है। भारतीय युवाओं ने अपनी अत्‍याधुनिक और लीक से हटकर सोच की बदौलत इस क्षेत्र में विशिष्‍टता हासिल की है। कल संवाद के दौरान अग्रणी इन्‍क्‍यूबेशन केन्‍द्रों और टिंकरिंग लैब्‍स के युवा भी इसमें हिस्‍सा लेंगे। मैं विशेषकर अपने युवा मित्रों से कल के संवाद में भाग लेने का अनुरोध करता हूं। यह सीखने, आगे बढ़ने और प्रेरित होने का एक अद्भुत तरीका है। आप ‘नरेन्‍द्र मोदी मोबाइल एप अथवा @DDNewsLive के जरिए इस संवाद से जुड़ सकते हैं। यदि आपके पास भी कोई अभिनव आइडिया या सुझाव है, तो उसे आप सोशल मीडिया पर अवश्‍य साझा करें।’
बाह्य अंतरिक्ष के क्षेत्र में सहयोग के लिए इसरो और कनाडाई अंतरिक्ष एजेंसी के बीच हस्‍ताक्षरित एमओयू का कैबिनेट द्वारा आकलन

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को बाह्य अंतरिक्ष के क्षेत्र में सहयोग के लिए अंतरिक्ष विभाग/भारतीय अंतरिक्ष अनुसंधान संगठन (डीओएस/इसरो) और कनाडाई अंतरिक्ष एजेंसी (सीएसए) के बीच हस्‍ताक्षरित सहमति पत्र (एमओयू) के बारे में अवगत करा दिया गया है। इस एमओयू पर 15 अप्रैल, 2015 को ओटावा, कनाडा में हस्‍ताक्षर किए गए थे। इस एमओयू से एक संयुक्‍त टीम का गठन होगा, जिसमें इसरो और सीएसए के सदस्‍य शामिल होंगे। यह टीम सहयोगात्‍मक परियोजनाओं पर गौर करने एवं इन्‍हें परिभाषित करने सहित कार्ययोजना नये सिरे से तैयार करेगी और इसके साथ ही समय सीमा तय करेगी। इससे अंतरिक्ष प्रौद्योगिकियों के शांतिपूर्ण उपयोग के क्षेत्र में विविध अनुसंधान के अवसर भी मिलेंगे। पृष्‍ठभूमि सफल अंतरिक्ष सहयोग को एस्ट्रोसैट खगोल विज्ञान मिशन के समर्थन में उपग्रह ट्रैकिंग नेटवर्क परिचालन और अल्ट्रा वायलेट इमेजिंग टेलीस्कोप (यूवीआईटी) डिटेक्टर सबसिस्टम के क्षेत्र में लागू दो व्‍यवस्‍थाओं के जरिये क्रमशः दिसम्‍बर 2003 एवं जून 2004 से चलाया जा रहा है। इसका उद्देश्‍य शांतिपूर्ण उपयोग के लिए बाह्य अंतरिक्ष में भावी सहयोग के साथ-साथ इसका उपयोग सुनिश्चित करना है, ताकि सरकारी, औद्योगिक एवं शैक्षणिक स्‍तरों पर दोनों देशों के बीच वैज्ञानिक व प्रौद्योगिकी विकास और आपसी संबंधों को सुदृढ़ किया जा सके।